b"\n_START_ARTICLE_\nFilagrina\n_START_PARAGRAPH_\nLa filagrina (de l'angl\xc3\xa8s filaggrin: filament aggregating protein) \xc3\xa9s una prote\xc3\xafna que t\xc3\xa9 un paper imprescindible en la funci\xc3\xb3 de la barrera epid\xc3\xa8rmica. A la pell, el gen de la filagrina (FLG), s'expressa a la capa granular de la capa c\xc3\xb2rnia (estrat m\xc3\xa9s extern de l'epidermis) durant la diferenciaci\xc3\xb3 epid\xc3\xa8rmica. Al sistema gastrointestinal s'expressa en la mucosa esof\xc3\xa0gica i oral, i al sistema respiratori, a l'epiteli del vest\xc3\xadbul nasal, per\xc3\xb2 mai a la mucosa bronquial.\n_START_SECTION_\nEstructura\n_START_PARAGRAPH_\nEs tracta d'una prote\xc3\xafna amb car\xc3\xa0cter b\xc3\xa0sic (amb un pH superior a 10). Es troba conformada per una elevada proporci\xc3\xb3 d'histidina (6%), propietat que comparteix amb les prote\xc3\xafnes histones._NEWLINE_La seva cadena prim\xc3\xa0ria es caracteritza per la manca d'amino\xc3\xa0cids amb grup sulfur (metionina i cistina), al contrari de la queratina (prote\xc3\xafna tamb\xc3\xa9 present en l'epidermis), que presenta quantitats considerables d'aquests dos amino\xc3\xa0cids. Sis amino\xc3\xa0cids (serina, \xc3\xa0cid glut\xc3\xa0mic, glutamina, glicina, alanina i arginina) comprenen un 75% de l'estructura d'aquest p\xc3\xa8ptid, amb una manca total de l'amino\xc3\xa0cid tript\xc3\xb2fan.\n_START_SECTION_\nControl de l'expressi\xc3\xb3 g\xc3\xa8nica\n_START_PARAGRAPH_\nDonat que la funci\xc3\xb3 dels mon\xc3\xb2mers de filagrina \xc3\xa9s iniciar l'agregaci\xc3\xb3 i el col\xc2\xb7lapse dels filaments de queratina, l'expressi\xc3\xb3 d'aquesta prote\xc3\xafna est\xc3\xa0 altament controlada durant la diferenciaci\xc3\xb3 de l'epidermis. En primer lloc se sintetitza la profilagrina (precursora) i a partir d'aquesta s'obt\xc3\xa9 la filagrina._NEWLINE_Els factors de transcripci\xc3\xb3 de la fam\xc3\xadlia de les AP1 s\xc3\xb3n essencials per mantenir elevada l'expressi\xc3\xb3 de la profilagrina. El factor transcripci\xc3\xb3 de p63 en m\xc3\xbaltiples isoformes \xc3\xa9s essencial pel desenvolupament epid\xc3\xa8rmica. Aquestes isoformes es troben expressades de manera diferent en les diferents fases de la diferenciaci\xc3\xb3 dels queratin\xc3\xb2cits._NEWLINE_La cua alfa de l'extrem N-terminal de la isoforma \xe2\x88\x86Np63p40 s'encarrega de bloquejar l'expressi\xc3\xb3 del gen que genera la profilagrina, amb la participaci\xc3\xb3 d'altres prote\xc3\xafnes. Els promotors del FLG tenen elements de resposta (\xc3\xa0cid retinoic i glucocorticoide), que s'encarreguen de suprimir l'activitat promotora en la pres\xc3\xa8ncia dels lligands (per tal d'aturar l'expressi\xc3\xb3 g\xc3\xa8nica)._NEWLINE_El gen FGL, localitzat en el locus 1q21, t\xc3\xa9 un pes d'uns 25 kb de DNA i compr\xc3\xa8n tres exons i dos introns.\n_START_SECTION_\nFuncions\n_START_PARAGRAPH_\nLa filagrina agrega queratina 1, queratina 10 i altres filaments intermedis del citoesquelet dels queratin\xc3\xb2cits, provocant la seva compactaci\xc3\xb3 en forma de l\xc3\xa0mina durant la cornificaci\xc3\xb3, l'\xc3\xbanica forma d'aconseguir mort cel\xc2\xb7lular programada. El conjunt de c\xc3\xa8l\xc2\xb7lules cornificades resultant reempla\xc3\xa7a la membrana cel\xc2\xb7lular dels queratin\xc3\xb2cits formant una important barrera impermeable a l'aigua i als microbis i proporciona una defensa mec\xc3\xa0nica a la pell i el manteniment de la integritat de la pell._NEWLINE_Despr\xc3\xa9s de la compactaci\xc3\xb3 dels queratin\xc3\xb2cits, les prote\xc3\xafnes de filagrina es degraden per alliberar els seus amino\xc3\xa0cids, els quals contribuiran a la funci\xc3\xb3 de la barrera epid\xc3\xa8rmica retenint aigua i, per tant, a augmentar la flexibilitat de la capa c\xc3\xb2rnia._NEWLINE_La profilagrina, la filagrina i els amino\xc3\xa0cids en els quals es degrada la filagrina contribueixen de manera diferent en l'estructura epid\xc3\xa8rmica i a la funci\xc3\xb3 de la barrera epid\xc3\xa8rmica, per\xc3\xb2 els mecanismes exactes pels quals la profilagrina i filagrina, en tant que prote\xc3\xafnes intracel\xc2\xb7lulars, contribueixen als defectes de la barrera paracel\xc2\xb7lular, s\xc3\xb3n encara desconeguts.\n_START_SECTION_\nEl factor natural d'humidificaci\xc3\xb3\n_START_PARAGRAPH_\nTal com ja s'ha comentat, profilagrina es desfosforila i es degrada en filagrina monom\xc3\xa8rica en la capa c\xc3\xb2rnia, la qual despr\xc3\xa9s es proteolitza per alliberar els amino\xc3\xa0cids. Una barreja d'amino\xc3\xa0cids higrosc\xc3\xb2pics, provinents de la filagrina, en una concentraci\xc3\xb3 estimada de 100 milimolar, forma l'anomenat factor natural d'humidificaci\xc3\xb3, que contribueix a la hidrataci\xc3\xb3 de l'epidermis i ajuda en la funci\xc3\xb3 de barrera de la pell.\n_START_SECTION_\nManteniment del gradient de pH de l'epidermis\n_START_PARAGRAPH_\nLa filagrina \xc3\xa9s una prote\xc3\xafna rica en histidina, que \xc3\xa9s metabolitzada per formar \xc3\xa0cid uroc\xc3\xa0nic i \xc3\xa0cid pirrolidon-5-carbox\xc3\xadlic que, conjuntament, ajuden a mantenir el gradient de pH de l'epidermis._NEWLINE_El pH \xc3\xa0cid en la capa c\xc3\xb2rnia tamb\xc3\xa9 \xc3\xa9s important per mantenir l'activitat funcional dels enzims que participen en el metabolisme de la ceramida. A m\xc3\xa9s, modula l'activitat de la cascada de serin-proteases, utilitzades per coordinar la diferenciaci\xc3\xb3 epid\xc3\xa8rmica.\n_START_SECTION_\nProtecci\xc3\xb3 davant els microbis\n_START_PARAGRAPH_\nEls \xc3\xa0cids org\xc3\xa0nics ens els quals es metabolitza la filagrina tenen un conegut efecte antimicrobi\xc3\xa0 i, en condicions fisiol\xc3\xb2giques, tenen un efecte inhibidor en el creixement de Staphyloccus aureus.\n_START_SECTION_\nFotoprotecci\xc3\xb3 als raigs UV\n_START_PARAGRAPH_\nLa fotoisomeritzaci\xc3\xb3 dels \xc3\xa0cid uroc\xc3\xa0nic de forma trans a cis produeix una mol\xc3\xa8cula amb un espectre d'acci\xc3\xb3 de 280-310 nm, dins del rang UV. Aix\xc3\xb2 dota a la pell d'una fotoprotecci\xc3\xb3 als raigs UV.\n_START_SECTION_\nIctiosi vulgar\n_START_PARAGRAPH_\nUna mutaci\xc3\xb3 silenciosa en el gen de la filagrina (FLG), tal com es va demostrar l'any 2006, causa la ictiosi vulgar. La ictiosi vulgar \xc3\xa9s malaltia heredit\xc3\xa0ria m\xc3\xa9s freq\xc3\xbcent pel que fa a l'alteraci\xc3\xb3 del proc\xc3\xa9s de queratinitzaci\xc3\xb3, el qual consisteix en l'adquisici\xc3\xb3 de queratina per part de les c\xc3\xa8l\xc2\xb7lules per tal d'adoptar la seva consist\xc3\xa8ncia dura, tal com ocorre al cabell i les ungles, per exemple._NEWLINE_La relaci\xc3\xb3 entre el FLG i la ictiosi vulgar es fonamenta en dades recollides en diverses proves. En primer lloc, proves histol\xc3\xb2giques de la pell de pacients amb ictiosi vulgar rebel\xc2\xb7la uns nivells redu\xc3\xafts de gr\xc3\xa0nuls de queratina. En segon lloc, les t\xc3\xa8cniques immunocitoqu\xc3\xadmiques tamb\xc3\xa9 mostren unes quantitats menors de mRNA de filagrina i profilagrina de les habituals. A m\xc3\xa9s, estudis del genoma hum\xc3\xa0 han aconseguit centrar la relaci\xc3\xb3 de la ictiosi vulgar i el complex de diferenciaci\xc3\xb3 de l'epidermis en el cromosoma 1q21, que \xc3\xa9s on hi ha el gen FLG._NEWLINE_Les primeres observacions sobre la relaci\xc3\xb3 entre el gen FLG i la ictiosi vulgar es remunten a les d\xc3\xa8cades del 1980 i 1990. Poc temps despr\xc3\xa9s, l'any 1992, el gen de la profilagrina van ser parcialment seq\xc3\xbcenciat. Tanmateix, la identificaci\xc3\xb3 espec\xc3\xadfica de les mutacions silencioses del gen FLG no va realitzar-se fins al 2006. Aquesta tardan\xc3\xa7a es deu al fet que, ja que el gen FLG \xc3\xa9s molt gran i repetitiu, de manera que l'\xc3\xbas del m\xc3\xa8tode de reacci\xc3\xb3 en cadena de la polimerasa per a la seq\xc3\xbcenciaci\xc3\xb3 del gen va presentar dificultats t\xc3\xa8cniques._NEWLINE_Quan finalment es van aconseguir seq\xc3\xbcenciar el gen FLG, es van trobar dues mutacions silencioses (R501X) i (2282del4) en la repetici\xc3\xb3 1 de l'ex\xc3\xb3 3. Totes dues mutacions provoquen la s\xc3\xadntesi de codons stop que actuen abans de quan els correspon. Conseq\xc3\xbcentment, la s\xc3\xadntesi de la profilagrina es veu truncada, de manera que la profilagrina no pot ser transformada en filagrina. Per tant, l'abs\xc3\xa8ncia de filagrina a l'epidermis \xc3\xa9s total._NEWLINE_Val a dir que els individus heterozigots per alguna d'aquestes mutacions tendeixen a presentar un fenotip d'ictiosi vulgar molt lleugera, mentre que els individus homozigots per una mutaci\xc3\xb3 o individus que presenten totes dues mutacions, ja sigui de forma heterozig\xc3\xb2tica o homozig\xc3\xb2tica, acostumen a mostrar s\xc3\xadmptomes ja totalment propis de la ictiosi vulgar.\n_START_SECTION_\n\xc3\x88czema\n_START_PARAGRAPH_\nTamb\xc3\xa9 s'ha demostrat que una mutaci\xc3\xb3 silenciosa del gen FLG va lligat a l'\xc3\xa8czema. Aix\xc3\xb2 s'explica a partir de l'estreta relaci\xc3\xb3 entre l'\xc3\xa8czema i la ictiosi vulgar, dues malalties que de forma sovint es donen de forma simult\xc3\xa0nia."